杜甫
送李校书二十六韵
代北有豪鹰，生子毛尽赤。渥洼骐骥儿，尤异是龙脊。
李舟名父子，清峻流辈伯。人间好少年，不必须白晰。
十五富文史，十八足宾客。十九授校书，二十声辉赫。
众中每一见，使我潜动魄。自恐二男儿，辛勤养无益。
乾元元年春，万姓始安宅。舟也衣彩衣，告我欲远适。
倚门固有望，敛衽就行役。南登吟白华，已见楚山碧。
蔼蔼咸阳都，冠盖日云积。何时太夫人，堂上会亲戚。
汝翁草明光，天子正前席。归期岂烂漫，别意终感激。
顾我蓬屋姿，谬通金闺籍。小来习性懒，晚节慵转剧。
每愁悔吝作，如觉天地窄。羡君齿发新，行己能夕惕。
临岐意颇切，对酒不能吃。回身视绿野，惨澹如荒泽。
老雁春忍饥，哀号待枯麦。时哉高飞燕，绚练新羽翮。
长云湿褒斜，汉水饶巨石。无令轩车迟，衰疾悲夙昔。